‘ไอพีโอ’ต้องมีของแถมดึงดูด
ขายหุ้นในภาวะตลาดไม่เป็นใจแอร์เอเชียยืดเข้าตลท.ต้นปี’55
20 ก.ย. 2554

ขายหุ้นในภาวะตลาดไม่เป็นใจแอร์เอเชียยืดเข้าตลท.ต้นปี’55
ไอพีโอเหนื่อย ขายหุ้นต้องมีส่วนลด–เงินปันผลล่อนักลงทุนในภาวะตลาดผันผวน
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส กล่าวว่า ตลาดหุ้นที่ผันผวนตามปัญหาหนี้สินยุโรปและเศรษฐกิจสหรัฐ ทำให้บริษัทที่ปรึกษาการเงินและผู้รับประกันการจำหน่าย ต้องหากลยุทธ์การเสนอขายหุ้นให้ประชาชนครั้งแรก (ไอพีโอ) ให้ตรงกับสถานการณ์นั้นๆ เพื่อเป็นแรงจูงใจให้นักลงทุนสถาบัน และให้รายย่อยมีโอกาสทำกำไรบ้าง
“ภาวะหุ้นไม่ดีก็อาจให้ส่วนลดกับนักลงทุนและมีการจ่ายปันผลเสริม” นายประเสริฐ กล่าว
ปัจจุบันยังเห็นว่า มีบริษัทที่ปรึกษาทางการเงินหลายแห่งเข้าคิวนำบริษัทไปยื่นเสนอรายการเสนอขายหุ้น (ไฟลิง) อย่างต่อเนื่อง
สำหรับการเสนอขายหุ้น บริษัท ฮอท พอท และเข้าจดทะเบียนในตลาดหลักทรัพย์ เอ็มเอไอ (MAI) ยังคงเป็นไตรมาส 4 นี้ได้แน่นอน และสิ้นเดือนนี้เตรียมยื่นไฟลิงบริษัททำธุรกิบรรจุภัณฑ์ จะเข้า MAI ไม่ปลายปีนี้ก็ต้นปีหน้า
นายสิทธิชัย มหาคุณ หัวหน้าฝ่ายงานวาณิชธนกิจ บริษัทหลักทรัพย์ (บล.) ซีไอเอ็มบี (ประเทศไทย) ในฐานะที่ปรึกษาทางการเงินบริษัท ไทยแอร์เอเชีย เปิดเผยว่า จะนำบริษัท ไทยแอร์เอเชียเสนอขายหุ้นไอพีโอ และเข้าจดทะเบียนในตลาดหลักทรัพย์แห่งประเทศไทย ในไตรมาส 1 ปี 2555 ซึ่งเลื่อนจากกำหนดเดิมในไตรมาส 4 ปีนี้ 
สาเหตุที่ล่าช้ากว่ากำหนด ถือเป็นเรื่องปกติของขั้นตอนและการทำเอกสารที่ซับซ้อน เนื่องจากต้องประชุมระหว่างผู้บริหารทั้งที่มาเลเซียและไทย ไม่ได้มีข้อติดขัดในแง่ของกฎหมายแต่อย่างใด
สำหรับงานไอพีโอของบริษัท คาดในช่วงเดือน พ.ย.นี้ จะออกกองทุนอสังหาริมทรัพย์มูลค่าประมาณ 5,000 ล้านบาท 
ด้านบริษัท เอเซีย พรีซิชั่น (APCS) จะเสนอขายหุ้นจำนวน 87.25 ล้านหุ้น ในราคาหุ้นละ 5.45 บาท สัดส่วนราคาต่อกำไร (พี/อี) เพียง 9 เท่า ให้ส่วนลดเทียบ พี/อี เฉลี่ยตลาดหลักทรัพย์ที่ 12.6 เท่า และ พี/อี อุตสาหกรรมเดียวกันที่ 14.5 เท่า โดยนักลงทุนสถาบันให้ความสนใจมากถึง 7 เท่าของสัดส่วนที่เสนอให้สถาบันทั้งหมด 17.45 ล้านหุ้น
ทั้งนี้ APCS จะเปิดให้จองซื้อหุ้นในวันที่ 21-23 ก.ย.นี้ และเข้าซื้อขายใน ตลท. วันที่ 29 ก.ย.นี้